CELEX: 62013CN0549
Language: el
Date: 2013-10-22 00:00:00
Title: Υπόθεση C-549/13: Αίτηση προδικαστικής αποφάσεως την οποία υπέβαλε το Bezirksregierung Arnsberg, Vergabekammer (Γερμανία) στις 22 Οκτωβρίου 2013 — Bundesdruckerei GmbH κατά Stadt Dortmund

25.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/3
            
         Αίτηση προδικαστικής αποφάσεως την οποία υπέβαλε το Bezirksregierung Arnsberg, Vergabekammer (Γερμανία) στις 22 Οκτωβρίου 2013 — Bundesdruckerei GmbH κατά Stadt Dortmund
   (Υπόθεση C-549/13)
   2014/C 24/04
   Γλώσσα διαδικασίας: η γερμανική
   
      Αιτούν δικαστήριο
   
   Bezirksregierung Arnsberg
   
      Διάδικοι στην υπόθεση της κύριας δίκης
   
   
      Προσφεύγουσα: Bundesdruckerei GmbH
   
      Καθού: Stadt Dortmund
   
      Προδικαστικό ερώτημα
   
   Αντιβαίνουν στα άρθρα 56 ΣΛΕΕ και 3, παράγραφος 1, της οδηγίας 96/71/ΕΚ (1) διάταξη του εθνικού δικαίου και/ή όρος αναθέτουσας αρχής για τη σύναψη δημόσιας συμβάσεως, βάσει των οποίων ο προσφέρων που επιδιώκει να του ανατεθεί το αντικείμενο δημόσιας συμβάσεως κατόπιν προκηρύξεως διαγωνισμού, 1) αναλαμβάνει την υποχρέωση να καταβάλλει στο προσωπικό το οποίο θα χρησιμοποιηθεί για την εκτέλεση της συμβάσεως τον προβλεπόμενο σ’ αυτή τη διάταξη μισθό συλλογικής συμβάσεως ή κατώτατο μισθό και 2) οφείλει να επιβάλει παρόμοια υποχρέωση στον υπεργολάβο που έχει ή που προτίθεται να ορίσει, καθώς και να υποβάλει στην αναθέτουσα αρχή αντίστοιχη δήλωση αναλήψεως υποχρεώσεως του υπεργολάβου, όταν α) η εν λόγω διάταξη προβλέπει τέτοια υποχρέωση μόνο για τη σύναψη δημοσίων συμβάσεων, όχι όμως και για τη σύναψη ιδιωτικών συμβάσεων, και β) ο υπεργολάβος είναι εγκατεστημένος σε άλλο κράτος μέλος της ΕΕ, ενώ οι εργαζόμενοί του απασχολούνται αποκλειστικώς στη χώρα του κατά την παροχή των υπηρεσιών οι οποίες αποτελούν το αντικείμενο της συμβάσεως;
   
      (1)  Οδηγία 96/71/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, σχετικά με την απόσπαση εργαζομένων στο πλαίσιο παροχής υπηρεσιών (EE 1997, L 18, σ. 1).